Den stort opslåede højhastighedsbane i Sverige bliver næsten 90 milliarder kronor dyrere end tidligere beregnet. Det er dårligt nyt for projektet, der med det planlagte budget i forvejen lå lige på kanten af det ladesiggørlige. Det skriver dn.se.

»Tænk, hvis vi havde et enkelt svar på det spørgsmål,« lød det fra infrastrukturminister Anna Johansson (S), da hun i torsdags forsøgte at besvare titlen på det seminar, hun holdt tale til, nemlig: 'Hvordan finder vi 170 milliarder til højhastighedsbanen'. Anna Johansson bemærkede her, at det vil kræve 'opfindsomhed' at finansiere den nye hovedlinje.

Den opfindsomhed skal nu blive halvtreds procent mere opfindsom, for i den nye beregning er de 170 milliarder blevet til 256 milliarder. Det fremgår af en rapport fra Trafikverket, som i fredags blev overrakt til de ansvarlige forhandlere.

Læs også: Kinesisk firma vil bygge svensk højhastighedsjernbane på fantomtid

Efter nærmere analyse er det vurderet dyrere at leve op til sporkravene. En større del af ruten skal derfor nu krydse broer og føres gennem tunneler. Udgifterne til afskærmning fra støj har desuden vist at være undervurderet i den seneste undersøgelse fra 2009.

Læs også: For 256 mia selvkørende biler

Kan blive dyrere endnu

Faktisk kan projektet hurtigt vise sig at blive endnu dyrere end de 256 milliarder kroner. Beregningerne omfatter for eksempel ikke omkostningerne ved stationsbygninger eller supplerende sidespor til de kommuner, der ikke får stationer i hovedlinjen.

Siden projektet blev præsenteret, har der hersket tvivl om finansieringen. Staten står for en del, men langtfra alt. Selv når man medregner bidraget fra de kommuner, der nyder godt af de hurtige togs medfinansiering, går regnskabet ikke op. Heller ingen af de alternative finansieringsmodeller, som har været drøftet, eksempelvis forhøjet baneafgift eller private partnerskaber, ser ud til at løse problemet.

Beslutningen om at bygge den svenske højhastighedsbane blev taget på tværs af den daværende borgerlige regering og oppositionen i 2014.

Med toget, der vil nå hastigheder på over 300 km/t, håber staten, at opnå store miljømæssige fordele, øge væksten og at aflaste den de nuværende toglinjer mellem de sydsvenske storbyer. Rejsetiden bliver to timer fra Stockholm til Gøteborg og to en halv time mellem Stockholm og Malmø. Den endelige beslutning til gennemførelsen af projektet skal tages af Riksdagen i 2018.